मुंबई: प्रधानमंत्री नरेंद्र मोदी के पाकिस्तान दौरे से बीजेपी की सबसे अहम सहयोगी शिवसेना नाराज है। शिवसेना नेता संजय राउत ने कहा है कि पीएम को पाकिस्तान से दाऊद को लाना चाहिए।
शिवसेना प्रवक्ता संजय राउत ने मुंबई में कहा, "मुलाकात के बाद क्या दाऊद इब्राहिम भारत को सौंप दिया जाएगा? यदि यह होता है तो हम इस यात्रा का स्वागत करेंगे।" उन्होंने कहा कि अगर यात्रा के नतीजतन दाउद को भारत को सौंपा जाता है तो उनकी पार्टी मोदी की लाहौर यात्रा का स्वागत करेगी और ऐसे देश के साथ वार्ता में शामिल होने को लेकर पार्टी ने चेताया जो ‘खतरनाक’ और आतंकवाद को बढ़ावा देता है।
शिवसेना ने कहा कि पाकिस्तान की आकस्मिक यात्रा अचानक लिया गया फैसला नहीं लगती है और हैरत जताई कि क्या प्रधानमंत्री की खुद की पार्टी बीजेपी, पड़ोसी देश के साथ इस तरह की राजनयिक पहल को पचा पाएगी।
राउत ने कहा, "प्रधानमंत्री ने अचानक से लाहौर जाने का फैसला किया। क्या बीजेपी ये पचा पाएगी? अन्य देशों में प्रधानमंत्रियों और उनके समकक्षों में वार्ता होने में कुछ गलत नहीं है, लेकिन पाकिस्तान जैसे देश के साथ वार्ता संभव है? मैं नहीं समझता कि यह मुलाकात अचानक से हुई है क्योंकि ऐसी मुलाकातें बस ऐसे ही नहीं होती हैं।"
राउत ने कहा , "प्रधानमंत्रियों का अन्य देशों के प्रधानमंत्रियों से वार्ता करना अपराध नहीं है। पहले भी, अटलजी (बिहारी वाजपायी) सहित अन्य प्रधानमंत्री पाकिस्तान गए थे। लेकिन इन वर्षों में क्या कुछ बदला?" राउत ने आगे कहा कि पड़ोसी देश अगर दाउद को सौंपने का फैसला करता है तो शिवसेना मोदी की यात्रा का स्वागत करेगी। गैंगस्टर और 1993 में मुंबई में हुए सिलसिलेवार धमाकों के कथित मास्टर माइंड दाउद के बारे में समझा जाता है कि वह पाकिस्तान में है।
hin_Deva hin_Deva hin_Deva hin_Deva hin_Deva